བློས་བསླངས་དཀྱིལ་འཁོརའདི་ཆ་ཚང་བཀླགས་མ་ཚར་བའི་དབང་གིས་དེ་ཉིད་མ་ཕྱི་གཅིག་ཁོ་ནར་བྱས་ཏེ་ཁེར་ཚུགས་སུ་གླེང་ས་མི་འགྲོ་ཕྱིར།རྩོམ་པ་པོ་རིག་ལྡན་རྒྱ་མཚོ་ཁོང་གི་སྔོན་ཆད་ཀྱི་ལོ་རྒྱུས་དང་གསར་རྩོམ་གྱི་གནས་ཚུལ་རེ་ཟུང་ཕན་ཚུན་དཀྱུས་གཅིག་ཏུ་སྦྲགས་ཏེ།ཟུར་ངོས་དང་གྲ་གྲུ་གཞན་ཞིག་ནསབློས་བསླངས་དཀྱིལ་འཁོརལ་འཇུག་པའི་ཚོད་ལྟ་བྱ་རྒྱུ་ཡིན།དེའི་དུས་ཤིག་ལ།རིག་ལྡན་རྒྱ་མཚོ་ཁོང་གིསགནའ་གྲོངཞེས་པའི་སྒྲུང་གཏམ་འབྲིང་གྲས་ཤིག་བརྩམས་མྱོང་ཞིང་།སྒྲུང་གཏམ་དེར་ཁོ་བོསཕྱིར་ལོག་པཞེས་པའི་དཔྱད་པ་ཐུང་ངུ་ཞིག་ཀྱང་བྲིས་ཏེ་སྤེལ་པ་ཡིན།དཔྱད་པ་དེའི་ཁ་བྱང་ལ་ཕྱིར་ལོག་པ་ཟེར་བའི་རྒྱུ་མཚན་ལ་དོན་གྱི་རིམ་པ་གསུམ་མཆིས་ཏེ།དང་པོ་ཡིན་ན།རྩོམ་པ་པོ་རིག་ལྡན་རྒྱ་མཚོ་ཁོང་བོད་ཀྱི་རྩོམ་སྟེགས་སུ་ཕྱིར་ལོག་པར་གོ་བ་ཡིན།ཁོ་བོ་ཆུང་དུས་ཁོང་གིས་བརྩམས་པའི་ལོ་མ་དམར་པོ་ལྟ་བུ་བཀླགས་ཏེ་བག་ཆགས་ཟབ་མོ་ཐེབས་མོད།འོན་ཀྱང་རེ་ཞིག་གར་སོང་ཆ་མེད་དུ་གྱུར་ཅིང་།བོད་ཀྱི་རྩོམ་སྟེགས་ནས་ཁོང་གི་བརྩམས་ཆོས་མཐོང་དཀོན་པའི་ཚད་ལ་སླེབས་པ་རེད།གཉིས་པ་ཡིན་ན།རྩོམ་པ་པོ་རིག་ལྡན་རྒྱ་མཚོ་ཁོང་ཕྱིར་ཕ་ཡུལ་དུ་ལོག་པའི་གསར་རྩོམ་གྱི་རྣམ་འགྱུར་དེར་གོ་བ་ཡིན།རྒྱུ་མཚན་ནི་རྩོམ་པ་པོ་ཞིག་ལ་མཚོན་ན་སྒྱུ་ལུས་གཡར་པོ་འདི་གྲོང་ཁྱེར་གྱི་རྡོ་ཁང་གྲུ་བཞི་ཞིག་ཏུ་སྡོད་པའམ།ཡང་ན་གཞུང་ལས་ཁང་གི་རྒྱ་ཁྱོན་ཙམ་དུ་གཡེང་སྟེ་སྒྲུང་གཏམ་གསར་རྩོམ་གྱི་ལམ་བུར་འཇུག་རྒྱུ་ཟེར་ན།དེ་ནི་རང་ཉིད་ཀྱི་ལྟེ་ཁྲག་དང་པོ་འཕོས་ས་དང་།ཤ་ཁྲག་རྒྱུས་གསུམ་དུ་ཐིམ་ཞིང་བླ་སྲོག་གི་ངོ་བོར་གྲུབ་པའི་ཕ་ཡུལ་ངོ་མ་དེ་དང་ད་དུང་ཡུལ་དུས་སེམས་གསུམ་གྱིས་བསྐལ་པར་གྱུར་པས་ན།སྒྲུང་གཏམ་ལྗིད་ཆེ་བ་ཞིག་འཁྱོངས་མི་ཐུབ་པ་ཐག་གིས་ཆོད་པར་སྙམ།རིག་ལྡན་རྒྱ་མཚོ་ཁོང་ཉིད་ཕྱིར་རྩོམ་སྟེགས་སུ་ལོག་པ་དང་།ལོག་ནས་ཀྱང་ཕ་ཡུལ་གྱི་བརྗོད་བྱ་ཅི་རིགས་སྒྲུང་གཏམ་དུ་དྲངས་པ་འདི་ཁོ་བོར་མཚོན་ན་དངོས་གནས་དགའ་འོས་པ་ཞིག་རེད།གསུམ་པ་ཡིན་ན།རྩོམ་པ་པོ་རིག་ལྡན་རྒྱ་མཚོ་ཁོང་ཉིད་ལ་མཚོན་ན།གསར་རྩོམ་གྱི་རྣམ་འགྱུར་ཙམ་དུ་མ་ཟད།གསར་རྩོམ་གྱི་ལག་ལེན་ཐད་ནས་ཀྱང་རང་ཁྱད་ལྡན་པའི་ལམ་བུ་ཞིག་ཏུ་ཕྱིར་ལོག་པར་གོ་བ་ཡིན།དེར་ཇི་ལྟར་གོ་བ་ཡིན་ཟེར་ན།ཁོང་གི་སྒྲུང་གཏམ་ཕལ་མོ་ཆེར་མཚོན་ན།ཆབ་སྲིད་དང་ཆོས་ལུགས།ལྟ་བ་བཅས་ཀྱིས་དབང་མ་བསྒྱུར་པར་སྒྲུང་གཏམ་རང་སྟེང་གི་སྒྱུ་རྩལ་དང་མཛེས་པ་ལྷུར་ལེན་པ་ཞིག་ཏུ་སྣང་བ་རེད།དཔེར་ན།གནའ་གྲོངལྟ་བུར་ཆ་བཞག་ཚེ།དེ་ཉིད་རྗེས་ལུས་ཡིན་པའི་རྒྱུ་རྐྱེན་དེ་ཆོས་ལུགས་རྨོངས་དད་དང་མང་ཚོགས་གླེན་ནག་ཟེར་བ་སོགས་ལ་གཟས་མེད་པར།དེའི་ཤུགས་ཀྱི་སྤྱི་ཚོགས་སྒྲིག་གཞི་ཞིག་ལ་གཏད་ཡོད་པས་མཚོན་ཏེ།ཁོང་གི་གནའ་གྲོང་ཞེས་པ་སྔོན་ཆད་ཀྱི་སྒྲུང་གཏམ་སྐོར་ཞིག་ལས་ཁྱད་དུ་འཕགས་པའི་རྟགས་མཚན་གལ་ཆེན་ཞིག་ཀྱང་རེད།གཞན་ཡང་སྒྲུང་གཏམ་རང་སྟེང་གི་སྒྱུ་རྩལ་དང་མཛེས་པ་ལྷུར་ལེན་པ་ཞེས་པ་དེ།མཐར་གཏུགས་ན་སྒྲུང་གཏམ་གྱི་བློ་དང་རིག་པ་ཞིག་ལ་གོ་ཡང་ཆོག་སྟེ།དཔེར་ན།གྱང་ར་དཀར་པོ་དང་བརྡ་ཁྱབ་དམར་པོལྟ་བུའོ།།སྒྲུང་གཏམ་གྱི་བློ་དང་རིག་པ་ཡོད་པའི་རྐྱེན་གྱིས།བརྗོད་བྱ་གང་ཞིག་ས་བོན་དུ་རུང་མི་རུང་གི་བླང་དོར་གྱི་ནུས་པ་ཡོད་སོང་བ་རེད་ལ།གཞན་གྱིས་ཕལ་བའི་ཕལ་བ་ཞིག་ཏུ་བལྟས་པའང་རྩོམ་པ་པོ་ཁོང་ཉིད་ཀྱི་བློ་ཁོག་ཏུ་སྒྲུང་གཏམ་ཞིག་གི་ས་བོན་གལ་ཆེན་དུ་སྦྲུམ་པ་རེད།ཞིབ་པརགྱང་ར་དཀར་པོ་དང་བརྡ་ཁྱབ་དམར་པོཞེས་པའི་སྒྲུང་ཐུང་དེར་ལྟོས་དང་རྟོགས་པར་ངེས།